**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразумa између Владе Републике Србије и Владе Републике Азербејџана о реадмисији лица која незаконито бораве садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Владе Републике Србије и Владе Републике Азербејџана о реадмисији лица која незаконито бораве потписан је у Београду, дана 23. новембра 2022. године. Потписан је на основу Закључка Владе Републике Србије о утврђивању Основе за закључивање Споразума између Владе Републике Србије и Владе Републике Азербејџана о реадмисији лица која незаконито бораве, којим је усвојен усаглашени текст Споразума и овлашћен министар унутрашњих послова Братислав Гашић за потписивање.

Ступањем на снагу Споразума о реадмисији лица која незаконито бораве омогућује се организован, реципрочан и институционализован повратак лица која незаконито бораве на територији друге стране уговорнице, чиме се стварају предуслови да им се по повратку у матичну државу омогући реинтеграција у друштво. Такође, ступањем на снагу Споразума о реадмисији лица која незаконито бораве Република Србија ће показати да је спремна и отворена да са свим заинтересованим земљама закључи међудржавне споразуме о реадмисији у које су инкорпорирани највиши стандарди заштите људских права и слобода.

Потврђивањем Споразума омогућује се његово ступање на снагу, како је предвиђено чланом 26. Споразума.

Сагласно члану 13. Закона о закључивању и извршавању међународних уговора („Службемо гласник РС”, број 32/13) Министарство спољних послова покреће поступак потврђивања наведеног споразума.

**III. Процена потребних финансијских средстава за спровођење закона**

Уколико дође до активности на основу овог споразума, средства су обезбеђена Законом о буџету Републике Србије за 2022. годину (,,Службени гласник РС”, број 110/21), на разделу 15 – Министарство унутрашњих послова, Функција 310 – Полицијске услуге, Програм – 1408 – Управљање људским и материјалним ресурсима, Програмска активност 0002 Међународне активности, сарадња и партнерство, на економској класификацији 422 – Трошкови путовања у износу од 309.480,00 динара и Програм – 1408 – Управљање људским и материјалним ресурсима, Програмска активност 0001 Администрација и управљање, на економској класификацији 423 – Услуге по уговору у износу од 7.200,00 динара.

У 2023. и 2024. години средства ће бити обезбеђена у оквиру лимита на разделу 15 – Министарство унутрашњих послова.